## Justícia presenta ‘Testimoniatges audiovisuals de víctimes del terrorisme’, dirigit a centres escolars com a material didàctic per a la deslegitimació de la violència

*** En una jornada que se celebra el pròxim 10 de maig, a les 12.00 hores, al saló d’actes Alfons el Magnànim del Centre Cultural La Beneficència de València
* La iniciativa s’ha dut a terme gràcies a la col·laboració entre la Conselleria i la Fundación Víctimas del Terrorismo, amb la participació del Centro Memorial de las Víctimas del Terrorismo**

La Conselleria de Justícia presenta ‘Testimoniatges audiovisuals de víctimes del terrorisme’ el pròxim 10 de maig, a les 12.00 hores, al saló Alfons el Magnànim del Centre Cultural La Beneficència de València.

L’objectiu d’esta iniciativa, coordinada amb la Conselleria d’Educació, Universitats i Ocupació, és proporcionar material didàctic als centres escolars que participen en el programa d’unitats didàctiques ‘Memòria i prevenció del terrorisme a les aules de la Comunitat Valenciana’ perquè puga ser utilitzat com a ferramenta de prevenció de la radicalització i deslegitimació de l’ús de la violència, així com de reconeixement de les víctimes.

Esta iniciativa s’emmarca en el conveni de col·laboració de l’any 2023 entre la Conselleria de Justícia i Interior, a través de la Direcció General d’Atenció a les Víctimes i Accés a la Justícia, i la Fundación Víctimas del Terrorismo, amb la participació del Centro Memorial de las Víctimas del Terrorismo.

En ‘Testimoniatges audiovisuals de víctimes del terrorisme’ s’arrepleguen els testimoniatges d’onze víctimes del terrorisme. En estes entrevistes, les víctimes transmeten als més jóvens l’experiència viscuda i els seus testimoniatges es posen a la disposició dels centres d’ensenyament perquè puguen ser utilitzats de manera sistemàtica, com es fa en altres països amb obres com el *Diari d’Ana Frank* o *Si això és un home* de Primo Levi.

**Jornada de presentació**

L’accés a la jornada és obert per a tot el públic interessat, i es desenvoluparà entre les 12.00 i les 13.30 hores. En esta jornada se celebraran dos taules redones, una sobre la importància del testimoniatge de la víctima en la prevenció dels radicalismes violents en els jóvens i una altra titulada ‘L’experiència de compartir el testimoniatge per a les víctimes del terrorisme’.

Participaran representants d’associacions de víctimes, com Juan Benito Valenciano, president de la Fundación Víctimas del Terrorismo; Florencio Domínguez Iribarren, director del Centro Memorial de las Víctimas del Terrorismo; Eulogio Paz Fernández, president de l’Asociación 11 M Afectados por el Terrorismo; Javier López Ruiz, de l’Asociación Cuerpos y Fuerzas de Seguridad del Estado Víctimas del Terrorismo; Antonio Cabrera Nieto, de l’Asociación Víctimas Terrorismo de la Comunitat Valenciana; i Bruno Broseta Dupré, de la Fundación Profesor Manuel Broseta.

Fecha: 04/05/2024